Video: Een fliekkaartjie, een boomAntoinette Pienaar en Oom Johannes Willemse Foto: kruiekraaikoning.co.za ‘n Lokprent van die dokumentêr, Op Theefontein, volg onderaan die berig. Kaapstad hou binnekort ŉ eko-filmfees waar ŉ deel van die opbrengs vir herbebossing aangewend gaan word. Op Theefontein, onder regie van Hermien de Vos en Johann Botha, is die enigste Suid-Afrikaanse inskrywing wat tydens dié filmfees vertoon gaan word. Dié dokumentêr handel oor die Griekwa-kruiekenner, Oom Johannes Willemse, wat ŉ wit vrou, Antoinette Pienaar, leer hoe om tradisionele kruiemedisyne te gebruik. Oom Johannes is reeds in sy 90s en Pienaar is ŉ bekende in die Afrikaanse verhoog- en radiobedryf. De Vos sal na die vertoning aan ŉ informele gesprek met die gehoor deelneem. Botha is ŉ Afrikaanse televisie- en radioaanbieder wat veral bekendheid verwerf het vir sy betrokkenheid by die SAUK se omgewingsbewustheidsprogram, 50/50. Op Theefontein wys Sondag, 30 Maart om 14:00. Die Eko-filmfees vertoon plaaslike en internasionale dokumentêre rolprente wat fokus op omgewingskwessies. Vir elke fliekkaartjie van R45 word ŉ donasie van R5 vir Greenpop geskenk wat die geld sal aanwend vir hul herbebossingspogings in Suid-Afrika en Zambië. Vir elke sogenaamde “Boomkaartjie” wat teen R160 verkoop word, word ŉ boom in Kaapstad of Zambië aangeplant. Hierdie kaartjiehouers ontvang ŉ sertifikaat met die GPS-koördinate van die boom wat aangeplant is. Die filmfees vind tussen 27 en 31 Maart by die Labia-teater in Kaapstad plaas. Klik hier vir besonderhede oor die ander rolprente wat vertoon gaan word en om die onderskeie lokprente te sien. Klik hier om jou kaartjie te bespreek.